הוועדה המסדרת, כנסת 24, פרוטוקול מספר , 2021-04-04 12:00

יריב לוין: צוהריים טובים לכולם.

יריב לוין: קודם כול, ברכות לנציגי כל הסיעות שנבחרו ותהיינה מיוצגות בכנסת ה-24.

יריב לוין: באמת ברכות ושיהיה בהצלחה לכולנו.

יריב לוין: מטרת הישיבה הזו היא, בעצם, כפולה: גם לייצר התנעה של התהליכים פה לקראת ישיבת הפתיחה ובימים שאחריה וגם לייצר סנכרון של כולם סביב הדברים – מסתובבים כל מיני שמועות וכל מיני דברים אחרים – כדי שכל הדברים האלה יירדו מהשולחן ונוכל להיות מיושרים בינינו ובאופן גלוי על מה צריך לפחות לעשות מבחינת מסגרת הזמנים בשים לב לחוסר הוודאות שאנחנו נמצאים בו, שגם הוא חוסר ודאות כפול: אנחנו גם עוד לא יודעים בדיוק איזו ממשלה תקום ואיך, ומטבע הדברים לא יודעים דבר שהוא קריטי למהלכים שאנחנו צריכים להוביל כאן וזה את זהות מי שיקבל את המנדט להרכיב ממשלה, כי מזה נגזר, כמובן, מי יעמוד בראש הוועדה המסדרת.

יריב לוין: הדבר הזה כרגע לא ברור.

יריב לוין: אבל, ישנם לא מעט דברים אחרים שנדמה לי שהם יהיו נכונים בכל מצב, ואני מציע שננסה ליישר לגביהם קו כאן.

יריב לוין: בעיקרון, התהליך שצריך לקרות הוא שמרגע שהנשיא ייתן את המנדט להרכבת הממשלה – כנראה ביום שלישי, כפי שאני מבין – אנחנו ביום שלישי נקיים את ישיבת הפתיחה, ואני מקווה – ולדעתי, זו צריכה להיות המטרה המשותפת של כולנו – להגיע למצב שביום רביעי מביאים הרכב של ועדה מסדרת לאישור המליאה.

יריב לוין: מי שיביא את ההרכב זה יושב-ראש הוועדה המסדרת, וברגע שההרכב הזה יאושר במליאה – אפשר יהיה בוועדה המסדרת לקבל שלוש החלטות שנדרשות וחשובות: דבר ראשון – נושא מינוי סגנים זמניים ליושב-ראש הכנסת.

יריב לוין: הייתה שיחה, שהתקיימה בין מיקי למאיר בהשתתפותי, ולפחות הכיוון, ומה שאנחנו חושבים להציע, הוא שנמנה בשלב הראשון, כפי שעשינו בפעמים הקודמות, שני סגנים זמניים לשתי הסיעות הגדולות, כדי שאפשר יהיה לנהל את הישיבות עד השלב שבו תקום ממשלה וייבחר יושב-ראש קבוע, ומטבע הדברים גם בתהליך הזה אפשר יהיה לבחור לו סגנים.

יריב לוין: הדבר השני שצריך יהיה לקבוע זה לקבל החלטות לגבי לו"זים של ישיבות המליאה, כי אנחנו נמצאים בימים כמו יום הזיכרון וכו'.

יריב לוין: בלי ועדה מסדרת, אנחנו נמצא את עצמנו במצב אבסורדי שבו נצטרך לקיים ישיבות בערב יום הזיכרון ודברים מהסוג הזה.

יריב לוין: אני לא רוצה להיות במקום הזה.

יריב לוין: לכן, אני חושב שגם בהיבט הזה חשוב שוועדה מסדרת תהיה כמה שיותר מהר ותוכל לקבל החלטה בנושא הזה.

יריב לוין: הדבר השלישי, שהוא תמיד חשוב והוא חשוב הפעם ביתר שאת, זה נושא הוועדות הזמניות שצריך יהיה להקים.

יריב לוין: בעניין הזה, מאז ומתמיד קמו ועדות כספים וחוץ וביטחון זמניות.

יריב לוין: אני חושב שבנסיבות הנוכחיות יהיה הכרח להקים לפחות ועדה אחת נוספת, ועדת קורונה, שהיא תוכל לאשר את תקנות הקורונה, שבמצב שגרה מאושרות בעיקר בוועדת חוקה, חוק ומשפט ובוועדת חינוך, אבל מאחר שלא יהיו לנו את הוועדות האלה באופן מיידי עד שכל הדברים הקבועים ייעשו אני הייתי מציע שבאמת תפעלו ותקימו בוועדה המסדרת גם ועדת קורונה שתוכל לדון ולאשר את כל התקנות שמגיעות בנושא הזה.

יריב לוין: אני רוצה להעיר עוד הערה שבעיניי היא חשובה.

תמר זנדברג: אפשר לעשות את זה.

תמר זנדברג: אדוני, מבחינת התקנון, אפשר לאשר תקנות בוועדה זמנית, גם אם היא לא ועדת חוקה, אם היא ועדת קורונה?

יריב לוין: כן, כן.

יריב לוין: התשובה היא: כן.

שגית אפיק: חוק הקורונה הסמיך במיוחד בתקופה כזו להקים ועדה שתאשר את כלל התקנות.

שגית אפיק: זה פשוט עקף את הנהלים הרגילים.

יריב לוין: התשובה היא: כן.

יריב לוין: לכן, בעיניי, הדבר הזה לפחות הוא הכרחי, ואני חושב שכדאי שהוא יהיה, כדי שלא נעמוד פה בוואקום.

איילת שקד: יריב, לגבי הקורונה, אפשר לעשות פשוט בוועדת חוץ וביטחון במקום להקים עוד ועדה?

יריב לוין: אני לא יודע.

יריב לוין: זו שאלה.

יריב לוין: בעיניי, זה פחות נכון, לפחות לפי איך שהחוק בנוי.

יריב לוין: אם משפטית זה יעבור, אפשר.

יריב לוין: אבל, מה שחשוב הוא בסוף להגיע למצב שיהיה לנו פתרון לדבר הזה, כי אחרת אנחנו נעמוד במצב שהוא בלתי סביר.

יריב לוין: יש לנו עוד שני עניינים שנוגעים באמת לנושא הוועדות: הרכב הוועדה המסדרת – אם ירצו אנשים להעלות כאן הצעות תכף, אני מציע שנשמע אותן.

יריב לוין: אבל, לפני זה אני רוצה לומר ביחס להרכב הוועדות, גם הזמניות וגם הקבועות, שתיקבענה אחר כך.

יריב לוין: בכנסת הקודמת היה תקדים – אני לא כל כך מבין איך בכלל אישרו אותו – שבעיניי הוא תקדים שאני מציע דווקא עכשיו, עוד לפני שאנחנו יודעים בדיוק איזו קואליציה תקום פה, שנסכים שלא חוזרים עליו.

יריב לוין: התקדים היה בניגוד למה שקרה לכל אורך שנות המדינה, כאשר הרכב הוועדות נעשה באופן כזה שכל חבר כנסת היה שווה לשני ולקחנו את סך כל מספר המקומות שישנם בכל הוועדות, חילקנו ב-120 וידענו כמה מקומות בכל ועדה שווה כל חבר כנסת.

יריב לוין: נכון שתמיד היו התאמות, ולפעמים הקואליציה לקחה קצת יותר בוועדה כזו או בוועדה אחרת, אבל, בסוף, העיקרון – שכל 120 חברי הכנסת שווים ושלכולם יש את אותו קול ואת אותו משקל מבחינת ייצוג בוועדות – נשמר לאורך כל השנים.

יריב לוין: אגב, אני אזכיר שבכנסת ה-20, למשל, האופוזיציה הייתה עם רוב בוועדת הכלכלה כתוצאה מהמצב הזה, משום שהקואליציה הייתה יחסית מצומצמת ולא היו לה מספיק קולות כדי להגיע למצב שהיא יכולה להשיג רוב בכל הוועדות הגדולות המשמעותיות והיא הייתה מיעוט בוועדת הכלכלה.

יריב לוין: בפעם האחרונה נעשה, לפחות בעיניי, מעשה – שאני אומר שוב שאין לי מילים מתאימות כדי לתאר – שלא ייעשה, כאשר נקבע שמסתכלים על כל ועדה בנפרד.

יריב לוין: התוצאה של הדבר הזה, בהסתכלות המצרפית יצרה מצב שיש חברי כנסת ששווים יותר וחברי כנסת ששווים פחות.

יריב לוין: יש חבר כנסת ששווה X מקומות בוועדות, ויש חבר כנסת ששווה פחות מקומות בוועדות.

יריב לוין: אני חושב שזה דבר בלתי מתקבל על הדעת.

יריב לוין: אסור להסכים לו.

תמר זנדברג: השאלה היא כמה שווה חצי חבר כנסת.

יריב לוין: לא, אין בעיה.

יריב לוין: בסוף, הכלל צריך להיות שכולם שווים, וצריך יהיה לאזן את המפתחות.

יריב לוין: דרך אגב, כדי להימנע גם מהמצב הזה, אפשר לבנות את מספר חברי הוועדות בצורה כזו שזה יתחלק כך שהבעיה הזאת תיפתר.

יריב לוין: אבל, אני מקווה שיהיה מוסכם באמת על כולם שלא נחזור על מה שקרה באופן חד-פעמי ובעיניי מאוד לא ראוי, הן בהרכבת הוועדות הזמניות והן אחר כך גם בהרכבת הוועדות הקבועות.

יריב לוין: הערה אחרונה לפני שנפתח את הדיון היא בעניין הרכב הוועדה המסדרת.

יריב לוין: הרי יש כל מיני מפתחות שלפיהם אפשר לעשות את העניין הזה, אבל אני מציע שעל דבר אחד כן נסכים: כלל הסיעות תהיינה מיוצגות בוועדה המסדרת.

יריב לוין: כך השתדלנו לעשות בעבר.

יריב לוין: לא תמיד זה הצליח.

זאב אלקין: יריב, זה חוק.

יריב לוין: לא, זה לא מדויק.

יריב לוין: אזכיר לך שבפעם הקודמת, כשסיעת גשר התפצלה, זה לא בדיוק קרה.

יריב לוין: אבל הכוונה צריכה להיות - - -

אחמד טיבי: זאב מתכוון לארבעה ומעלה.

זאב אלקין: זה החוק.

אחמד טיבי: זה החוק.

זאב אלקין: אבל החוק גם אומר פוזיטיבית שפחות מארבעה זה רק משקיף, וזה לא עניין של הסכמה.

אחמד טיבי: משקיף.

יריב לוין: מאה אחוז.

יריב לוין: אז אנחנו מסכימים על זה, שכל הסיעות תהיינה מיוצגות בוועדה המסדרת מכוח מה שלא רוצים.

יריב לוין: זה מוסכם, אז אני שמח שלפחות - - -

זאב אלקין: שוב, סיעה שהיא פחות מארבעה – זה משקיף.

יריב לוין: מאה אחוז.

יריב לוין: מאה אחוז.

יריב לוין: הרי תמיד אתה יכול גם לקבוע שאתה נותן לה ייצוג, גם אם אין לה ארבעה.

יריב לוין: אבל אני אומר שזה פותר לנו - - -

זאב אלקין: המפלגות הגדולות יכולות להרשות לעצמן לתת על חשבונן.

יריב לוין: אוקיי.

יריב לוין: זה פותר לנו את הבעיה.

יריב לוין: אם יש הסכמה על העניין הזה, אני חושב שזה חשוב וטוב.

יריב לוין: מפה אני מציע, זאב, כמי שאני למדתי ממך את כל תורת המפתחות, שתציע לנו את ההצעות לגבי איך אנחנו מרכיבים את הוועדה המסדרת.

יריב לוין: בבקשה.

מכלוף מיקי זוהר: אני רוצה להצטרף ולומר שגם אני למדתי.

אחמד טיבי: אני רוצה להוסיף שגם אני סבלתי ממנו.

מאיר כהן: איזה מזל שהזמן עובר – שוכחים.

עודד פורר: אני מבסוט שהוא רק בצד הזה עכשיו.

אחמד טיבי: בדיוק.

מכלוף מיקי זוהר: תהיה מבסוט, ואתה גם לא יודע לכמה זמן אתה יכול להיות מבסוט.

מאיר כהן: כן, כן.

עודד פורר: זה תמיד נכון בבניין הזה.

מכלוף מיקי זוהר: העיקר שאתה מבסוט.

יריב לוין: עודד, אני יכול להרגיע אותך שהוא בא מתחום ההוראה – הוא לימד טוב – אז הכול בסדר.

יריב לוין: זאב, בבקשה.

זאב אלקין: אני חושב שדווקא הפעם זה פשוט יחסית כי יש סיעה של ארבעה – מה שלא היה לנו בכנסות הקודמות.

זאב אלקין: הפעם יש סיעה של ארבעה, ולכן המפתח שהוא כאילו הטבעי הרגיל של ארבעה, שגם החוק קובע אותו, הוא הכי פשוט ללכת איתו.

זאב אלקין: משם לבנות בשיטה הרגילה של כללי עיגול שתמיד נהוגה בכנסת.

יריב לוין: מה היה בעבר?

זאב אלקין: תלוי.

יריב לוין: כשהיו סיעות של ארבעה, תמיד עשו מפתח של ארבעה?

זאב אלקין: כמעט תמיד, לא תמיד.

יריב לוין: לא תמיד, בקיצור.

איילת שקד: יריב, מה היה המפתח בכנסת ה-20, בכנסת האחרונה הנורמלית שהייתה פה?

יריב לוין: אגיד לך בדיוק: בכנסת ה-20 – זה היה 4; בכנסת ה-21 – 5; בכנסת ה-22 – 4; בכנסת ה-23 – 7.

יריב לוין: כל כנסת והשיטה שבחרו בה.

מכלוף מיקי זוהר: אבל, לפני שאנחנו עושים את החלוקה, צריך לזכור דבר אחד: החלוקה, בסוף, גם תייצג, באופן מאוזן, את מבנה הכנסת.

מכלוף מיקי זוהר: הרי זו מטרת-העל, אם אינני טועה.

מכלוף מיקי זוהר: כשאתה רוצה לייצר את זה באופן מאוזן, כשאתה רוצה לעשות, נניח, חלוקה ל-4, אתה צריך להצדיק שליש עתיד, למשל, יהיו, אם אינני טועה, ארבעה חברים, ולמרצ, למשל – או שאחד ילך למפלגת מרצ – שני חברים.

תמר זנדברג: להפך.

מכלוף מיקי זוהר: זאת אומרת, כאילו יחס הכוחות בין יש לעתיד למרצ הוא 1:3 בערך, אבל יחס הכוחות בין יש עתיד למרצ בחלוקה בוועדה המסדרת הוא 1:2.

תמר זנדברג: בסדר.

תמר זנדברג: זה כי אין לך חצי חבר כנסת.

תמר זנדברג: זה מה שאמרתי קודם.

תמר זנדברג: אין חצי היריון.

מכלוף מיקי זוהר: אבל, אם, נניח, עושים חילוק אחר, וסתם לדוגמה הולכים לחילוק ל-5 או לחילוק ל-6, אז ליש עתיד יהיו שלושה ולמרצ יהיה אחד.

מכלוף מיקי זוהר: כלומר, זה יהיה 1:3 בדיוק כמו יחסי הכוחות בכנסת.

אחמד טיבי: לא.

אחמד טיבי: אנחנו סיכמנו שמתחילים ב: ארבעה = אחד.

אחמד טיבי: יש סיעה אחת של ארבעה והיא תיוצג, ואחר כך לפי המפתחות.

מכלוף מיקי זוהר: אני רק אסביר את הטענה.

מכלוף מיקי זוהר: הטענה היא כזו: בסוף, אתה צריך להביא את זה למצב שבמקסימום – אתה לא יכול להגיע ל-100% - הייצוג הוא הגיוני ביחס לבחירות שהיו ותוצאות הבחירות.

תמר זנדברג: כן, אבל הבחירות לא היו בין מרצ ליש עתיד.

מכלוף מיקי זוהר: לא.

יצחק פינדרוס: קחי את זה כדוגמה.

מכלוף מיקי זוהר: את יודעת מה?

מכלוף מיקי זוהר: אני חוזר בי, ואני אקח את ש"ס כדוגמה – בסדר?

מכלוף מיקי זוהר: אם אנחנו הולכים לחילוק ל-4, לש"ס יהיו שני חברים, ונניח לתקווה חדשה יהיו גם שני חברים.

מכלוף מיקי זוהר: ש"ס קיבלה פי 1.5 יותר במנדטים מתקווה חדשה - -

תמר זנדברג: אבל זה בדיוק העניין.

תמר זנדברג: אתה מגיע לחצאים.

מכלוף מיקי זוהר: - - והיא עדיין עם אותו מספר חברים.

תמר זנדברג: אז תוסיף אחד לש"ס ואחד ליש עתיד.

מכלוף מיקי זוהר: אגב, אותו דבר גם עם כחול לבן.

תמר זנדברג: למה?

זאב אלקין: לא, זה לא עובד ככה.

זאב אלקין: מיקי, זה עובד עם מפתחות.

יריב לוין: לא, את זה אתה לא יכול לעשות.

יריב לוין: יש מפתח.

אחמד טיבי: גם עם הרשימה המשותפת, מיקי.

עודד פורר: אבל אז הליכוד עם 30 מנדטים יקבל שבעה חברים, ושני המנדטים האחרים שלו כאילו יהיו לסיעת ימינה שהיא שישה מנדטים.

איילת שקד: ימינה היא שבעה.

מכלוף מיקי זוהר: רוב הסיעות הן שישה ושבעה.

יצחק פינדרוס: אם אתה הולך לחלוקה ל-6, רוב הסיעות נכנסות חוץ מסיעת רע"מ שנכנסת בארבעה.

מכלוף מיקי זוהר: בגלל סיעה אחת - - -

איילת שקד: עודד, ימינה היא השבעה הגדולה ביותר.

יצחק פינדרוס: שבעה.

מכלוף מיקי זוהר: רוב הסיעות הן של שישה ושבעה.

זאב אלקין: זה מאוד פשוט.

זאב אלקין: אפשר לומר משהו?

יצחק פינדרוס: נכון, אז תלך על 6 או 7.

יצחק פינדרוס: תלך על 7, ואז יש סיעה אחת של ארבעה שנכנסת בכל מקרה.

יצחק פינדרוס: ואז, יש לך - - -

איילת שקד: 7 זה הכי הגיוני.

מכלוף מיקי זוהר: 6 או 7 זה מוגזם מדי.

אחמד טיבי: בואו נשמע את מאיר.

מאיר כהן: מיקי, אני רוצה להגיד משהו.

מאיר כהן: המפתח של 4:1 הוא בסדר גמור.

מאיר כהן: כשאתה מסתכל, יש פיצוי, כלומר בהנחה שהציונות והאגודה נמצאים בצד שלכם – הן גם מקבלות מעבר למה שבמפתח.

קריאה: לא.

קריאה: למה?

מאיר כהן: בוודאי.

מאיר כהן: שתיהן עם שבעה וכל אחת מקבלת שניים.

מאיר כהן: זה מה שאנחנו מציעים.

מאיר כהן: זה לא שהן נפגעות ושאתם נפגעים מזה.

מאיר כהן: זה בדיוק הפיצוי.

מאיר כהן: זה מקזז את עצמו.

מאיר כהן: אני דווקא חושב - - -

מכלוף מיקי זוהר: לכו לכנסת, ותעבירו.

מכלוף מיקי זוהר: חבל על הזמן.

מאיר כהן: לא הבנתי.

מכלוף מיקי זוהר: בואו, איך-אומרים, נקצר את התהליך, משום שאנחנו גם עברנו אותו ואנחנו יודעים שאנחנו פה מתברבשים עם עצמנו.

מכלוף מיקי זוהר: לכו לכנסת, תשיגו רוב ותעבירו מה שאתם חושבים.

מאיר כהן: אם אתה רוצה שזה מה שיהיה - - -

שמחה רוטמן: אני רק אתייחס.

מאיר כהן: בבקשה.

מכלוף מיקי זוהר: חבל על הפלפולים.

מכלוף מיקי זוהר: בסוף זה זמן של כולם, נכון?

שמחה רוטמן: מאחר שהזכרת את סיעתנו, וזה אכן נכון שאם אתה עושה את החשבון כמו שאתה אומר אנחנו כאילו מרוויחים מזה.

שמחה רוטמן: אבל, כמו שאמר היושב-ראש, לפחות לפי ההסכמים שיש כרגע, עקרונית, אנחנו יכולים להתפצל, וזה לא תלוי רק ברצון שלנו; כל סיעה פה אצלנו עצמאית.

שמחה רוטמן: יכול להיות שאנחנו קובעים עכשיו שעל מפתח של ארבעה אנחנו מקבלים שניים, ויום אחרי הקמת הוועדה המסדרת אנחנו נאבד את הנציג הזה, ואז יהיו שני משקיפים.

שמחה רוטמן: ההצעה של ארבעה לא אהובה עלינו, למרות שלכאורה אנחנו מרוויחים.

זאב אלקין: לא, אתם לא תאבדו.

זאב אלקין: שמחה, זה לא עובד בצורה כזו.

מאיר כהן: אתם לא תאבדו דבר וחצי דבר.

מאיר כהן: אני נאמן למה שאמר היושב-ראש שלכולם צריכה להיות נציגות ושמפתח על-פי כוח המפלגה – תראה, מה שכולנו עושים עכשיו, גם אני, הוא שבתת-מודע שלנו אנחנו רואים את ההסכמים.

מאיר כהן: אבל, בואו ונהיה אך ורק על-פי המפתח של תוצאות הבחירות.

מאיר כהן: 4:1 זה בסדר גמור, ויש ותמיד הייתה נטייה – אגב, תבדוק את זה – לא לפגוע בקטנות.

מאיר כהן: זה בסדר גמור כשיש מצבים - - -

יריב לוין: למה 5:1 זה לא בסדר גמור?

יריב לוין: 4:1 זה בסדר גמור – הבנתי.

יריב לוין: למה 5:1 זה לא בסדר גמור?

מאיר כהן: כי זה מוציא את - - -

יריב לוין: לא, לא.

יריב לוין: הוא מקבל.

יריב לוין: הוא בעיגול.

יריב לוין: הרי כל מי שהוא חצי ומעלה מקבל.

קריאה: גם ב-6 הוא מקבל בעיגול.

אחמד טיבי: 5 – זה פוגע במי שכל מי שיש לו שישה ושבעה.

מאיר כהן: יש ריבוי מפלגות שישה ושבעה.

מאיר כהן: אני חושב ש-5:1 פוגע.

יריב לוין: הדיון היה מפתיע, וגם העמדות היו בהחלט בלתי צפויות לחלוטין.

יריב לוין: אני רק מציע דבר אחד: גדר המחלוקת היא - - -

אחמד טיבי: ווליד, אתה בטוח.

אחמד טיבי: כולם מסכימים.

וליד טאהא: אני רוצה להציג פתרון גם לאלה שיש להם שישה.

מאיר כהן: להתפצל.

וליד טאהא: כמה כאלה יש?

רם שפע: ארבע.

יריב לוין: יש הרבה עם שישה.

וליד טאהא: אוקיי.

וליד טאהא: יסתדרו ביניהם בחלוקה.

מאיר כהן: לא.

מאיר כהן: יריב, מה אתה מציע?

עודד פורר: ידברו ביניהם – זה המפתח של כל מה שקורה כאן.

וליד טאהא: - - - לסיעה אחת - - -

מאיר כהן: שמענו את ההצעה של מיקי ללכת לכנסת לבחור.

מאיר כהן: מה אתה מציע?

יריב לוין: אני אגיד לכם לאן, לדעתי, בסוף זה יתכנס.

יריב לוין: בסוף, צריך לומר את האמת על השולחן כמו שהיא, יש כרגע יש שתי מפלגות שהן במידה רבה לשון מאזניים במציאות הנוכחית כפי שהיא כרגע: ימינה ורע"מ.

וליד טאהא: רע"מ וימינה.

מכלוף מיקי זוהר: לא.

מכלוף מיקי זוהר: אנחנו הולכים לפי הגודל.

יריב לוין: רע"מ וימינה.

יריב לוין: אני הולך לפי גודל, ואין פה שום - - -

עודד פורר: אולי אם תאחד אותם, זה יפתור לך את הבעיה של החלוקה...

יצחק פינדרוס: אחרי האיחוד שלכם עם המשותפת זה בסדר.

יריב לוין: עכשיו אני אומר: בשורה התחתונה, ברגע שיהיה יושב-ראש ועדה מסדרת, אני חושב שבסופו של דבר הוא יצטרך לשבת גם עם ימינה וגם עם רע"מ – אני אומר לכם את האמת – לפני כל אחד אחר, כי אני מניח ששתי הסיעות האלה תרצינה לייצר מציאות שבה הרכב הוועדה המסדרת ישקף את היותן לשון מאזניים בתוך התמונה הזאת כי בלי תמיכה שלהן אי-אפשר להעביר ולייצר כאן רוב שיאפשר להעביר את הוועדה המסדרת נוכח שתי העמדות שישנן פה על השולחן.

אחמד טיבי: ממתי השיקול הזה?

אחמד טיבי: זה שיקול חדש – פעם ראשונה אני שומע עליו.

יריב לוין: אני אומר לך את האמת.

יצחק פינדרוס: אחמד, זו הכנסת הראשונה שלך?

יצחק פינדרוס: !

יריב לוין: מחויב המציאות.

מכלוף מיקי זוהר: אדוני היושב-ראש, אפשר לומר משהו?

מאיר כהן: זו אולי הכנסת הראשונה שאנחנו נצליח לעשות תיקון.

מאיר כהן: רע"מ – בגלל שהם לשון המאזניים, הם יקבלו יותר ייצוג?

יריב לוין: לא.

יריב לוין: באמת, בואו ולא נהיה ציניים.

יריב לוין: תמיד בסוף צריך לייצר רוב להרכב ועדה מסדרת.

יריב לוין: נכון בעיניי לנסות להגיע להבנות, ואם אפשר להגיע להבנות רחבות שכולם יידעו להסכים איתן – זה הכי טוב וזה מצוין.

יריב לוין: אבל, בסוף, אם אתם תעמדו על 4, ולצורך העניין מיקי יעמוד על 5 – התוצאה הסופית של העניין הזה היא שלאף צד לא יהיה רוב להעביר את העמדה שלו בלי תמיכה של שתי המפלגות האלה.

יריב לוין: זו עובדה.

מכלוף מיקי זוהר: נכון.

מכלוף מיקי זוהר: ימינה ורע"מ צריכות להכריע.

יריב לוין: לכן, אני מציע שמי שלא יעמוד בראש הוועדה המסדרת יידבר גם איתם, מכיוון שבלי להגיע איתם להבנה הוא לא יוכל לגייס רוב.

יריב לוין: זו האמת.

יריב לוין: מה, יש משהו לא נכון במה שאמרתי?

אחמד טיבי: זה לא שיקול בהרכב, אבל אין ספק שהוא ידבר איתם.

יריב לוין: זו אמת.

יריב לוין: אם אתה יודע לעשות את זה אחרת, בבקשה.

יצחק פינדרוס: אחמד, אני חייב להגיד לך: הפלורליזם שלך היום פשוט נוטף...

יריב לוין: זו האמת.

יריב לוין: אפשר לאהוב אותה או לא לאהוב אותה.

אחמד טיבי: האמת היא שאני מאוד מודאג לגביך ולגבי מיקי.

אחמד טיבי: כנראה שבפוזיציה חדשה לא תוכלו להתקזז עם רע"מ ועם ווליד.

אחמד טיבי: זו בעיה.

יצחק פינדרוס: זה נכון.

יצחק פינדרוס: זה הולך לסבך אותנו.

יריב לוין: לא צריך להיות מודאג.

וליד טאהא: אז יבקשו להתקזז איתך – הכול בסדר.

אחמד טיבי: האפשרויות מצטמצמות.

מכלוף מיקי זוהר: אני יכול להגיד משהו?

יצחק פינדרוס: הרי יש לי מקסימום את אלקין להתקזז איתו.

יצחק פינדרוס: זה בסדר.

מכלוף מיקי זוהר: זאב קודם?

מכלוף מיקי זוהר: אז אני אחרי זאב.

תמר זנדברג: אני גם מבקשת רשות דיבור אחרי זאב וגם אחרי מיקי.

זאב אלקין: בכל הפעמים שאני זוכר הצליחו והצלחנו – כי אני הייתי שם בתוך התהליך – להגיע להסכמה על המפתח של המסדרת גם כשזה היה 4 וגם כשזה היה - - -

מכלוף מיקי זוהר: זאב, פעם אחת לא הצלחת.

מכלוף מיקי זוהר: דרסו אותנו פעם אחת.

זאב אלקין: לא, לא על המסדרת.

מכלוף מיקי זוהר: על המסדרת.

זאב אלקין: לא על מסדרת.

מכלוף מיקי זוהר: דרסו אותנו במסדרת – כחול לבן וניסנקורן.

מכלוף מיקי זוהר: אתה לא זוכר?

מכלוף מיקי זוהר: אנחנו ניסינו להסתדר איתם ולא הצלחנו.

איילת שקד: נכון, הם דרסו.

קריאה: בפעם האחרונה.

מכלוף מיקי זוהר: בפעם האחרונה.

קריאה: זה הלך להצבעה במליאה.

יריב לוין: זאב, לא חשוב.

יריב לוין: אין ספק שהיעד הוא להגיע להבנות.

מכלוף מיקי זוהר: הייתה פעם אחת שלא הסתדרנו – האחרונה.

זאב אלקין: אפשר לנסות לא להסתדר וללכת להכרעה של הרוב כי בשביל זה יש מליאה - -

יריב לוין: עדיף לא להיות שם.

זאב אלקין: - - אבל זה פתח למה שפתחת בו את הישיבה, יריב.

יריב לוין: נכון.

זאב אלקין: אני שם את זה על השולחן בצורה ברורה.

זאב אלקין: אם על המסדרת מכריעים ברוב, אז גם כל השאלה של התקדים מהכנסת הקודמת של הרכבי ועדות קבועות שאפשר להכריע עליהן ברוב, על כל ועדה, ולא להיכנס למפתח של כל סיעה – זה גם על השולחן, כי ברגע שזה עובד ככה זה עובד ככה.

זאב אלקין: לכן, אם רוצים לחזור לדרך שבה הכנסת בדרך-כלל עובדת שכן מגיעים להסכמות על המפתח של המסדרת ואחר כך עובדים על מפתח אחיד על כלל הוועדות, וכל המשחק הוא בהרכבי ועדות – אז זה מתחיל מהאירוע הזה.

זאב אלקין: ברגע שהאירוע הזה לא קיים, הכול פתוח.

יריב לוין: אני לא הייתי קושר בין שני הדברים, כי המסקנה היא שאותו רוב שיעביר את המסדרת יעשה אחר כך אותו דבר גם בזה.

זאב אלקין: לאו דווקא.

יריב לוין: לאו דווקא, אבל עלול להיות.

זאב אלקין: לפעמים, יש הפתעות.

יריב לוין: זה – אני מסכים, אבל זה עלול לקרות.

יריב לוין: לכן, אני לא הייתי קושר.

זאב אלקין: לפעמים, יש הפתעות.

זאב אלקין: הרי כבר היינו במצב שהמסדרת שמתחילה עם יו"ר אחד פתאום מגיעה למצב שזה אחרת לגמרי.

יריב לוין: זאב, זה – אין ספק.

מאיר כהן: על ההצעה הזאת מדבר מיקי.

יריב לוין: זאב, אין לנו ויכוח על זה.

יריב לוין: אני רק אומר שאני לא הייתי קושר בין שני הדברים האלה.

יריב לוין: אני חושב שאלה שתי סוגיות שונות.

יריב לוין: יש הבדל בין להכריע על מפתח כזה או מפתח כזה לבין להחליט שלא כל ח"כ שווה אותו דבר.

זאב אלקין: אני חושב שכשמתחילים ככה – זה נגמר ככה.

יריב לוין: הרי אם הייתי מציע מפתח שאומר שסיעות של שבעה ומטה יחושבו כולן ככאלה של חמישה, ברור שאף אחד לא היה מסכים ובצדק כי יש להן שבעה מנדטים.

תמר זנדברג: אבל, זו המשמעות של מפתח.

יריב לוין: נכון.

יריב לוין: אז, יכול להיות שצריך מפתח אחר.

יריב לוין: אני לא אומר לך שמפתח מסוים הוא ה-.

יריב לוין: גם במפתח של 4 יש משמעות הפוכה שסיעה של שמונה היא כמו סיעה של שישה.

תמר זנדברג: נכון.

יריב לוין: אבל, בסוף, העיקרון הוא עיקרון שבו אתה לוקח מספר ומחלק שווה בין כולם, ואתה לא לוקח סתם ומחליט שאת תקבלי לא כי יש מספר שמביא את התוצאה הזאת אלא פשוט סתם ככה תקבלי פחות.

יריב לוין: זה לא יכול להיות.

יריב לוין: זה לא בסדר.

זאב אלקין: לא.

זאב אלקין: השאלה היא האם המפתח - - -

מכלוף מיקי זוהר: אני יכול להגיד משהו?

תמר זנדברג: אבל מה זה חשוב?

תמר זנדברג: מכיוון שאין חצי ח"כ, יהיו סיעות שיקבלו יותר.

תמר זנדברג: יש סיעות של תשעה, ששה ושבעה, ואין דרך לרבע את המעגל.

מכלוף מיקי זוהר: אדוני היושב-ראש, אני אגיד משהו.

מכלוף מיקי זוהר: אני רוצה לומר משהו.

תמר זנדברג: אני רוצה אחרי מיקי.

מכלוף מיקי זוהר: את רוצה אחריי.

מכלוף מיקי זוהר: אין בעיה.

מכלוף מיקי זוהר: בואו נפסיק גם עם בזבוז הזמן והאנרגיות של כולנו.

מכלוף מיקי זוהר: ברור לכולם למה רוצים חילוק ל-4.

מכלוף מיקי זוהר: זה ברור לי.

מכלוף מיקי זוהר: חילוק ל-4 מקנה 16 חברים בשמאל, ארבעה מהימין, שניים – ימינה ואחד – רע"מ.

מכלוף מיקי זוהר: במקרה שימינה, אפילו נניח, הולכים עם הימין, רע"מ יכולה להכריע לטובת השמאל - -

זאב אלקין: אתה יודע ששמת אותנו בשמאל.

קריאה: - - או לטובתכם.

מכלוף מיקי זוהר: זה לא משנה.

מכלוף מיקי זוהר: אז איך שתגדירו את עצמכם.

יריב לוין: יש גוש אחר?

יריב לוין: אני אשמח לדעת.

מכלוף מיקי זוהר: לא משנה.

מכלוף מיקי זוהר: אני לא נכנס לניואנסים.

זאב אלקין: יש הרבה אופציות להרבה גושים.

מכלוף מיקי זוהר: זאב, אני לא קיבלתי ממך שיחת טלפון, ואני מהימין.

מכלוף מיקי זוהר: אני מניח שאני לא – לתאם את הדברים.

וליד טאהא: בקדנציה הזאת - - - את הסיטואציה שלנו.

מכלוף מיקי זוהר: אני אומר כך לגבי חילוק ב-4.

מכלוף מיקי זוהר: חילוק ב-7 זה אותו סיפור.

מכלוף מיקי זוהר: אם, נניח, בסוף ימינה באים עם הימין – עדיין רע"מ יכולה להכריע לטובת השמאל.

מכלוף מיקי זוהר: זה לא ילך – לא 4 ולא 7.

מאיר כהן: מה אתה רוצה, תגיד?

תמר זנדברג: מיקי, אלה יחסי הכוחות בכנסת.

קריאה: כך זה עובד.

תמר זנדברג: אלה תוצאות הבחירות.

מכלוף מיקי זוהר: לא, זה לא עובד כך, ואני אגיד לך למה.

מאיר כהן: אתה לא רוצה 4 ואתה לא רוצה 7 – מה אתה רוצה?

מכלוף מיקי זוהר: אם, למשל, עושים חילוק ב-5 או חילוק ב-6, היה שוויון בין שמאל לימין, וימינה ורע"מ היו הגורם המכריע.

מכלוף מיקי זוהר: אגב, זה איך שבנויה הכנסת באופן אמיתי.

מכלוף מיקי זוהר: עזבו, עכשיו אתם יכולים להגיד "4" כי זה מסתדר עם המספרים של הגוש השני – אקרא לו "גוש השינוי".

מכלוף מיקי זוהר: אלקין, בסדר?

מכלוף מיקי זוהר: אתה חי עם זה?

מכלוף מיקי זוהר: – זה מסתדר בסדר, אבל זה לא משקף את מבנה הכנסת באמת.

מכלוף מיקי זוהר: זה לא משקף אותה.

מכלוף מיקי זוהר: את לא יכולה להגיד לי שיש עתיד מקבלים שלושה ותקוה חדשה מקבלים שניים, והיחס בין הקולות ביניהם הוא 1:3.

מכלוף מיקי זוהר: זה לא הגיוני.

תמר זנדברג: אני רוצה להציע הצעה.

מכלוף מיקי זוהר: רגע.

מכלוף מיקי זוהר: רק אשלים.

מכלוף מיקי זוהר: זה לא הגיוני.

מכלוף מיקי זוהר: אבל כשאת עושה והולכת לבדוק לפי חילוק ב-5, זה באמת משקף את המציאות.

תמר זנדברג: כמה חברים זה יוצא בחילוק ב-5?

מכלוף מיקי זוהר: חילוק ב-5 – מה?

מכלוף מיקי זוהר: בין יש עתיד - - -?

תמר זנדברג: לא.

תמר זנדברג: כמה בסך-הכול חברי ועדה?

וליד טאהא: כולם – כמה יוצא?

מכלוף מיקי זוהר: יש 22 חברי ועדה.

תמר זנדברג: 22 זה זוגי.

מכלוף מיקי זוהר: אז מה?

יריב לוין: היה תמיד.

יריב לוין: אין בעיה.

מכלוף מיקי זוהר: אין בעיה עם זה.

מכלוף מיקי זוהר: בסוף, אם ימינה ורע"מ לא הולכים לצד אחד, זה לא מפריע.

מכלוף מיקי זוהר: זה כמו שהכנסת בנויה.

מכלוף מיקי זוהר: את רואה קואליציה בלי שימינה ורע"מ הולכים לגוש מסוים?

איילת שקד: בדיוק.

איילת שקד: זה לא משנה.

איילת שקד: אנחנו נתפוס צד בכל החלטה.

מכלוף מיקי זוהר: הם יתפסו צד, ובסוף זה יכריע.

מכלוף מיקי זוהר: זה לא משנה.

מכלוף מיקי זוהר: אבל, אני אגיד לך מה ההתעקשות הזאת עכשיו תעשה.

מכלוף מיקי זוהר: אני אומר לכם את האמת – איך אומרים: בואו נקצר את האירוע ולא נלך סחור-סחור.

מכלוף מיקי זוהר: אם ילכו לחילוק ב-4 או לחילוק ב-7 – אנחנו לא נתמוך בזה.

מכלוף מיקי זוהר: זה יוכרע על-ידי הכנסת.

מכלוף מיקי זוהר: רוב חברי הכנסת יכריעו.

מכלוף מיקי זוהר: אם ימינה ורע"מ יחליטו לתמוך בחילוק ב-4 או בחילוק ב-7 – זה יעבור.

מאיר כהן: אז ניתן להם להחליט.

מכלוף מיקי זוהר: אני נותן.

מכלוף מיקי זוהר: אז תביא את זה לכנסת.

מכלוף מיקי זוהר: אז זה יבוא לכנסת.

מכלוף מיקי זוהר: זה מה שאני אומר.

מאיר כהן: מאה אחוז.

מכלוף מיקי זוהר: אנחנו לא נלך להסכמה על 4 או על 7.

מכלוף מיקי זוהר: אם אתם רוצים ללכת לכנסת - - -

זאב אלקין: אמרתי מה יכולות להיות ההשלכות.

מכלוף מיקי זוהר: אני אומר:

מכלוף מיקי זוהר: אם אתם רוצים ללכת לכנסת – אתם יותר ממוזמנים, ואני אומר את זה בכנות רבה, לעשות מה שאתם רוצים.

מכלוף מיקי זוהר: אנחנו לא נופתע משום דבר, ואנחנו גם לא מתרגשים משום דבר.

מכלוף מיקי זוהר: אתם יכולים לקחת גם את ועדת הכספים וגם את ועדת החוץ והביטחון.

מכלוף מיקי זוהר: אתם יכולים לקחת את הכול.

מכלוף מיקי זוהר: אנחנו לא מתרגשים.

מאיר כהן: מיקי, בשפה רפה ומנומסת אתה אומר לנו: אתם תקבלו רק את דעתי, ואם לא תקבלו – לכנסת.

מאיר כהן: אז אני אומר לך - - -

תמר זנדברג: בדיוק.

מכלוף מיקי זוהר: לא, חלילה.

מכלוף מיקי זוהר: קודם כול, אני יכול להגיד לך שאני לא - - -

יצחק פינדרוס: לא.

יצחק פינדרוס: הוא אומר מה האופציה.

יצחק פינדרוס: מאיר, זה לא נכון.

יצחק פינדרוס: זה לא מה שהוא אמר.

יצחק פינדרוס: מה אתה רוצה?

יצחק פינדרוס: שהוא יגיד מראש שזה לא ישקף את הכוחות בכנסת?

מכלוף מיקי זוהר: זה לא משקף.

יצחק פינדרוס: הוא אומר: אני לא מוכן לעשות את זה.

יצחק פינדרוס: הוא אומר דבר מאוד - - -

מכלוף מיקי זוהר: מאיר, אם היה פה מספר שמשקף את הכוחות בכנסת, תאמין לי שעם כל הכאב והכעס שלי הייתי מקבל את זה.

מכלוף מיקי זוהר: אבל המספרים שאתם מביאים לא משקפים את הכוחות בכנסת.

מכלוף מיקי זוהר: זו האמת.

יריב לוין: רבותי, תמר ואחר כך עודד.

מאיר כהן: אפשר לראות כמה - - -

מכלוף מיקי זוהר: זה לא משקף את כוחות הכנסת.

מכלוף מיקי זוהר: הכי אובייקטיבי.

תמר זנדברג: אני רוצה להציע את הדבר הבא.

תמר זנדברג: יש כאן באמת שני שיקולים, שאחד מהם זה המפתח של חברי הכנסת, אבל שם אנחנו רואים שזה לא בדיוק מסתדר בגלל שזה לא מתחלק ב-120; יש סיעות של שש, יש סיעות של ארבע, יש סיעות של שבעה ותשעה ואין חצי חבר כנסת.

תמר זנדברג: זה תמיד ככה.

תמר זנדברג: תמיד יש עיגולים.

זאב אלקין: תמר, זה תמיד מתחלק ותמיד יש עיגולים ויש כללי עיגולים.

זאב אלקין: - -

יצחק פינדרוס: בסדר, אבל זה יהיה גם ב-5, גם ב-4 - -

תמר זנדברג: נכון.

יצחק פינדרוס: - - וגם ב-6.

זאב אלקין: - - זה לא משנה.

זאב אלקין: איזה מפתח שלא תקחי, יש עיגול.

תמר זנדברג: אני מסכימה.

תמר זנדברג: זה מה שאני אומרת.

תמר זנדברג: לכל אחד מאיתנו יש בראש מאחור, וזה גם עלה לפני השטח - -

יריב לוין: זה גם לגיטימי.

תמר זנדברג: - - וזה גם לגיטימי לחלוטין, את נושא הגושים ואת נושא יחסי הכוחות וכו'.

תמר זנדברג: תוצאות הבחירות – וכולנו עכשיו סביב הנושא, ההתייעצויות והפגישות הליליות – הן כאלה: לגוש – בוא נקרא לזה הכי... – לגוש נתניהו יש 59 יחד עם ימינה וצריך גם את רע"מ כדי להשלים ולעלות מעל 61 ולהגיע לרוב בכנסת, בציבור, נכון?

תמר זנדברג: לגוש השני יש 59 יחד עם רע"מ, והוא צריך גם את בנט כדי להגיע ל-61 – נכון?

תמר זנדברג: אלה תוצאות הבחירות.

זאב אלקין: ממש לא.

זאב אלקין: המספרים לא נכונים.

קריאה: זה ממש לא תיאור נכון של המציאות, אבל בסדר.

תמר זנדברג: שנייה, רגע, רגע.

שמחה רוטמן: שתיקה אין פירושה הסכמה.

תמר זנדברג: בסדר.

תמר זנדברג: אין בעיה.

מכלוף מיקי זוהר: אגב, אני אוהב מאוד את מה שאת אומרת.

מכלוף מיקי זוהר: אל תפסיקי.

תמר זנדברג: בהרכב של 4 יהיה: 16, 16 ו-1 רע"מ שהוא ארבעה והוא הכי קטן – נכון?

תמר זנדברג: זאב, זה הזה שלך?

קריאה: לא מדויק, אבל - - -

זאב אלקין: תלוי את מי את סופרת איפה.

זאב אלקין: אני לא יודע לספור גושים בכנסת.

תמר זנדברג: בסדר, טוב.

תמר זנדברג: כל אחד שישים את עצמו באיזה גוש שהוא - - -

מכלוף מיקי זוהר: גוש השינוי.

תמר זנדברג: כך אני רואה את זה.

תמר זנדברג: זה מעניין שיש מפלגה אחת של ארבעה, כי זה יוצא: 59, 59 ו-1.

יריב לוין: זה לא יוצא.

יריב לוין: הספירה שלך לא נכונה.

עודד פורר: תמר, עוד מעט פינדרוס יגיד שלא למדת ליבה.

איילת שקד: תמר, הספירה שלך לא נכונה.

איילת שקד: את טועה במספרים.

תמר זנדברג: למה?

תמר זנדברג: למה?

תמר זנדברג: למה?

מכלוף מיקי זוהר: 59 ועוד 59 זה 118.

איילת שקד: כי אם אנחנו 59, הגוש שלכם בלי רע"מ זה 57.

תמר זנדברג: עם רע"מ.

מכלוף מיקי זוהר: בלי רע"מ.

תמר זנדברג: בסדר, אבל - - -

מכלוף מיקי זוהר: אתם 57 בלי רע"מ - -

תמר זנדברג: נכון.

מכלוף מיקי זוהר: - - ואנחנו 59 בלי רע"מ.

וליד טאהא: עם רע"מ יש לכם 61.

תמר זנדברג: סבבה.

תמר זנדברג: בכל מקרה, בלי רע"מ שזה ארבעה, אין רוב פה ואין רוב פה – נכון?

וליד טאהא: נכון.

תמר זנדברג: יפה.

קריאה: ווליד, אתה מראה את ההתרגשות שלך.

קריאה: רואים את ההתרגשות.

קריאה: תירגע.

קריאה: תירגע.

וליד טאהא: תן לה להשלים.

תמר זנדברג: יש שתי דרכים: דרך אחת היא להגיע לארבעה, וזה יוצא 16, 16 ו-1 וביחד זה 33.

תמר זנדברג: הדרך השנייה היא ללכת הפוך – להתחיל ממספר אי-זוגי.

יריב לוין: למה?

יריב לוין: איפה כתוב שזה צריך להיות אי-זוגי?

תמר זנדברג: כי אלה תוצאות הבחירות.

יריב לוין: מה?

יריב לוין: למיטב ידיעתי, יש 120 חברי כנסת - -

תמר זנדברג: זה מה שאני אומרת.

תמר זנדברג: לא.

יריב לוין: - - ולא 119 ולא 121.

תמר זנדברג: בסדר, אבל אחרת אין 61.

יריב לוין: נו, אז מה?

יריב לוין: איפה כתוב שצריך להיות?

יריב לוין: יש 120.

יריב לוין: בגלל שזה לא מסתדר ויש תיקו, אנחנו - - - ?

תמר זנדברג: אני אומרת עוד פעם: גוש הימין, מה שנקרא גוש נתניהו, חייב עוד את האחד.

תמר זנדברג: דווקא כשהולכים לא ל-61 אלא למספר אי-זוגי בוועדה המסדרת, זה יוצא יותר קל מכיוון שכולם מסכימים שרע"מ זה אחד כי זה החוק וזה ארבעה.

תמר זנדברג: בכל מקרה, גם אם יהיה מפתח של שישה, שבעה או 80, לרע"מ שהם ארבעה יהיה אחד – נכון?

יריב לוין: אמת.

תמר זנדברג: אז, אותם נשים בצד, ואחר כך שני הגושים מתחלקים חצי-חצי.

זאב אלקין: תמי, בהמשך להצעתך, אפשר להקים ועדה מסדרת מח"כ אחד...

וליד טאהא: אבל למה לא ללכת לנוסחה שתשקף את מספר הח"כים.

וליד טאהא: מה הבעיה?

תמר זנדברג: אפשר לעשות את זה בהרכב של 20 ו- - - -

מאיר כהן: תמר, אני חושב שההצעה שלך מאוד טובה.

תמר זנדברג: אני בעד ארבעה.

מאיר כהן: בואו נישאר שם.

מאיר כהן: היושב-ראש אמר משהו מאוד נכון.

מאיר כהן: בסופו של דבר, היושב-ראש יצטרך לשבת עם מפלגה אחת או שתיים.

מאיר כהן: זה שייקבע יצטרך לדבר איתן.

מאיר כהן: זה בסדר והכי לגיטימי שבעולם.

יריב לוין: נכון.

יריב לוין: בדיוק.

מאיר כהן: אבל, לגבי המפתחות, אנחנו באנו עם הצעה – היא לא מקובלת.

מאיר כהן: אני משער שאנחנו נצטרך לריב על זה עוד.

מאיר כהן: יש לנו עוד יומיים.

תמר זנדברג: אני תומכת בהצעה של ארבעה.

קריאה: לא צריך לריב.

קריאה: למה לריב?

מאיר כהן: לריב?

מאיר כהן: איתך גם הסכמה זה לריב.

מכלוף מיקי זוהר: אני הפסקתי לריב – אתה לא יודע?

יריב לוין: בואו נשמע את עודד כי הוא ביקש, וגם נראה לי שהוא נהנה מהישיבה.

עודד פורר: פה אני חייב לומר שדווקא שבעיניי במקרה הזה זה צודק.

עודד פורר: אנחנו יכולים להתווכח ואנחנו יכולים לריב.

עודד פורר: הרי אחת הסיבות לכך שאנחנו נמצאים כאן כרגע היא שאין הכרעה ברורה והיא גם לא ברורה לכל אלה שיושבים פה, ואף אחד עוד לא יודע מה יקרה פה בימים הקרובים.

עודד פורר: ההכרעה תתקבל בסוף.

עודד פורר: זה לא שיש מנצח שעכשיו יכול בנדיבות של מנצחים להגיד "אוקיי, אז אני אתן פה עוד אחד או פה פחות אחד" ויודעים בדיוק איך זה מחולק.

עודד פורר: בסוף, יצטרכו להגיע למליאה, ומי שיהיו לו 61 זו תהיה ההצעה שתכריע.

איילת שקד: זה מה שיריב אומר – שזה שוב נופל אצל רע"מ ואצלנו.

וליד טאהא: אני מסכים.

עודד פורר: בסדר.

עודד פורר: מה לעשות?

מכלוף מיקי זוהר: שימינה ורע"מ יחליטו מה יותר טוב ויצביעו במליאה איך שהם רוצים – או אתכם או איתנו.

יריב לוין: אגב, אני רוצה לומר ולהמשיך את מה שאומר עודד.

עודד פורר: אני רק אגיד עוד משפט.

מכלוף מיקי זוהר: דרך אגב, אני יכול לשאול שאלה?

עודד פורר: מי שתמיד עשה את זה בשלב ראשון זה יושב-ראש הוועדה המסדרת.

יריב לוין: נכון, נכון.

עודד פורר: מי שקיבל את המנדט – יש יושב-ראש ועדה מסדרת.

יריב לוין: אני רק רוצה להציע הצעה: ככול שבסוף, אחרי שיושב-ראש הוועדה המסדרת יישב והתמונה הזאת תתבהר, אני מציע שנימנע בסוף מלהגיע להצבעה הזאת, - -

עודד פורר: הלוואי.

יריב לוין: - - אלא נוכח זה שזה מה שהולך לקרות נגיע להבנה שזה מה שיקרה.

מכלוף מיקי זוהר: מה קורה אם היושב-ראש לא מביא את זה להצבעה?

זאב אלקין: מיקי כבר הכריז מראש שלא נימנע מהצבעה - - -

יריב לוין: לא, לא, לא.

איילת שקד: אבל, יריב, כרגע מיקי מתבצר ב-5 ו-6, והם – ב-4 וב-7.

יריב לוין: נכון, אבל אמרתי: בסוף, ייבחר יושב-ראש ועדה מסדרת.

עודד פורר: מיקי הכריז שהוא לא יימנע מהצבעה כי הוא חושב שיהיו לו 61.

מכלוף מיקי זוהר: לא.

מכלוף מיקי זוהר: למה?

יצחק פינדרוס: בסוף, זה הסיפור.

יצחק פינדרוס: לא, לא.

יצחק פינדרוס: הוא אמר שהוא לא מוכן - - -.

יצחק פינדרוס: למה אתה אומר את זה?

מכלוף מיקי זוהר: או שיהיו לי 61 או שאני אוכל לעשות שאלקין מצביע עם...

מאיר כהן: לפחות נסכים על הדברים שיריב אומר.

יריב לוין: מיקי, למה לעשות את זה מסובך?

יריב לוין: אני חושב שעודד תמצת את זה הכי נכון.

יריב לוין: אני רק רוצה לקחת את מה שהוא אומר וללכת עם זה עוד צעד אחד קדימה.

מכלוף מיקי זוהר: אני יכול לשאול שאלה: מה קורה אם היושב-ראש - - - ?

יריב לוין: דקה, דקה.

יריב לוין: אני רוצה לקחת את מה שעודד אמר עוד צעד קדימה.

יריב לוין: אני אומר שברגע שייבחר יושב-ראש ועדה מסדרת, שזה יהיה מישהו מהסיעה שעל ראשה יטיל הנשיא את הרכבת הממשלה, הוא יצטרך לקיים – אני אומר את האמת על השולחן – התדיינות מרובעת: עם מאיר, איתך, עם איילת ועם ווליד.

יריב לוין: בעצם, זו השורה התחתונה של הסיפור הזה.

איילת שקד: נכון.

יריב לוין: ואז, אם הם יצליחו להגיע שם לאיזשהן הבנות – מה טוב.

יריב לוין: אם בסוף לא תהיינה הבנות ותהיה עמדה של רע"מ ושל ימינה שתצטרכנה להכריע לכאן או לכאן ולקבל החלטה – אני מציע שברגע שהדבר הזה יקרה, נשתדל, ואני לא יכול לחייב אף אחד אבל נעשה לפחות מאמץ להגיע לאיזשהו מצב שנצביע כאיש אחד - - -

אחמד טיבי: איילת ווליד יסכמו את הכול.

מכלוף מיקי זוהר: אני מציע מפגש פסגה.

מכלוף מיקי זוהר: נפתלי בנט ומנצור עבאס יישבו ויסגרו את העניין הזה.

מכלוף מיקי זוהר: מה אתה אומר על זה?

אחמד טיבי: זו ועדה מסדרת - - -

תמר זנדברג: אתם לא יכולים בלי סמוטריץ'.

יריב לוין: טוב.

יריב לוין: תודה רבה לכולם.

יריב לוין: שיהיה בהצלחה.